tttarun/llama2_hindi huggingface dataset:
मैंगनीज़ के उपयोगों का उल्लेख करते हुए इसके वैश्विक वितरण पर प्रकाश डालें। भारत के मैंगनीज़ निर्यात में कमी आने के क्या कारण हैं ?
उत्तर :
उत्तर की रूपरेखा-
मैंगनीज़ के विभिन्न उपयोगों का विवरण दें।
मैंगनीज़ के भारत के साथ-साथ-पूरे विश्व में वितरण को बताएँ।
भारत के मैंगनीज़ निर्यात में हुई कमी के कारणों का उल्लेख करें।
मैंगनीज़ एक महत्त्वपूर्ण खनिज है, जिसका ज़्यादातर प्रयोग धात्विक उद्योगों में किया जाता है। लौह-इस्पात उद्योगों के लिये मैंगनीज़ एक आवश्यक अवयव है। मैंगनीज़ के उपयोग से बनी इस्पात मज़बूत होती है, इसलिये इस्पात का प्रयोग भारी मशीनों व उपकरणों के निर्माण में किया जाता है। इसके अलावा मैंगनीज़ का प्रयोग रसायन उद्योग में जैसे-पेस्टीसाइड्स, ब्लीचिंग पाउडर, पेंट-उद्योग, शुष्क-बैटरी तथा चीनी मिट्टी के बर्तनों के निर्माण में किया जाता है। 
मैंगनीज़ का वैश्विक वितरण-  
चीन विश्व में मैंगनीज़ का सबसे बड़ा उत्पादक देश है। विश्व का लगभग 37% मैंगनीज़ चीन उत्पादित करता है। 
अफ्रीकी महाद्वीप में दक्षिण अफ्रीका के पोस्टमासबर्ग,कुसगर्सडोप व सरेस नामक स्थानों पर मैंगनीज़ के भंडार हैं तथा गैबोन में फ्रेंकविले के निकट मोआंडा का मैंगनीज़ भंडार विश्व के सबसे बड़े मैंगनीज़ भंडारों में गिना जाता है। 
ब्राज़ील के मेनासगेरास में उत्तम श्रेणी का मैंगनीज़ पाया जाता है। यहाँ ओरो प्रेटो एक महत्त्वपूर्ण खनन केंद्र है। अमेज़न नदी के पास अमापा क्षेत्र में भी मैंगनीज़ पाया जाता है। 
ऑस्ट्रेलिया में उत्तर में कारपेंट्रिया की खाड़ी व पश्चिम में ब्रूस माउंटेन के पास का भाग प्रमुख मैंगनीज़ उत्पादक प्रदेश है। 
यूक्रेन यूरोप में मैंगनीज़ का सबसे बड़ा उत्पादक देश है। यहाँ निकोपोल नामक जगह में मैंगनीज़ का उत्पादन होता है।
विश्व के बड़े मैंगनीज़ भंडारों में भारत के मैंगनीज़ भंडार भी गिने जाते हैं। भारत में ओडिशा में कालाहांडी,क्योंझर, ढेंकानाल, महाराष्ट्र में नागपुर व भंडारा ज़िले, मध्य प्रदेश में बालाघाट, छिंदवाड़ा, कर्नाटक में सदरहल्ली, शिमोगा आदि प्रमुख मैंगनीज़ उत्पादक क्षेत्र हैं। 
भारत मैंगनीज़ का एक प्रमुख निर्यातक देश रहा है। 1970 तक भारत से मैंगनीज़ का काफी निर्यात किया जाता था, परंतु उसके बाद धीरे-धीरे मैंगनीज़ निर्यात में कमी आती गई। इसके पीछे निम्नलिखित कारण हो सकते हैं-
समय के साथ भारत के प्रमाणित मैंगनीज़ भंडारों में कमी आई, जिसने मैंगनीज़ निर्यात को प्रतिकूल रूप से प्रभावित किया।
भारत में बढ़े औद्योगीकरण से भारतीय लौह-इस्पात उद्योग में उन्नति हुई एवं भारत में उत्पादित मैंगनीज़ का इस्तेमाल घरेलू स्तर पर ही इस्पात निर्माण में कच्चे माल के रूप में किया जाने लगा।
1971 के बाद से 35% से भी कम धातु वाले खराब गुणवत्ता के अयस्क का ही निर्यात किया जाता रहा है, अंतर्राष्ट्रीय बाज़ार में इस अयस्क की मांग कम है। 
भारतीय मैंगनीज़ को अंतर्राष्ट्रीय बाज़ार में ब्राज़ील, गेबोन, घाना आदि के बेहतर गुणवत्ता वाले मैंगनीज़ से प्रतिस्पर्द्धा का सामना करना पड़ता है।
प्रवृत्ति से धार्मिक देश के लोगों पर धर्मनिरपेक्षता को थोपा जाना कहीं उनमें सांप्रदायिकता को तो जन्म नहीं देता? टिप्पणी करें।
उत्तर :
उत्तर की रूपरेखा- 
भारत में सांप्रदायिकता और धर्मनिरपेक्षता की ऐतिहासिकता का विवरण दें।
धर्मनिरपेक्षता एकता स्थापित करने के उपकरण के रूप में।
धर्मनिरपेक्षता का राज्य द्वारा संचालित स्वरूप।
निष्कर्ष
धर्मनिरपेक्षता से आशय यह है कि धर्म को राज्य के मामलों का हिस्सा नहीं होना चाहिये। भारत में धर्मनिरपेक्षता “सर्व धर्म समभाव” अर्थात् सभी धर्मों की समानता पर आधारित है। दूसरी ओर सांप्रदायिकता का अर्थ पूरे मानव समाज की तुलना में किसी एक विशेष नृजातीयता, जातीयता अथवा धर्म के प्रति दृढ़ विश्वास से है।
भारत में सांप्रदायिकता आधुनिक राजनीति के उद्भव का परिणाम है। जिसकी जड़ें 1905 के बंगाल विभाजन से लेकर 1909 के भारत सरकार अधिनियम और 1932 के कम्युनल अवार्ड तक बिखरी हुई हैं।
धर्मनिरपेक्ष शब्द भारतीय संविधान में 42वें संविधान संशोधन के बाद जोड़ा गया था। 1994 में उच्चतम न्यायालय ने धर्मनिरपेक्षता को भारतीय संविधान की आधारभूत विशेषता घोषित किया।
कई धर्मों का जन्म स्थल होने के साथ-साथ भारत में सभी धर्मों के प्रति सहनशीलता की भावना एक परंपरा के रूप में विद्यमान रही है। धर्मनिरपेक्षता शब्द भले ही संविधान में बाद में जोड़ा गया, परंतु यह विशेषता तो हम अशोक के धम्म और अकबर के दीन-ए-इलाही में कई सदियों पहले से ही देखते आए हैं। भारत में आज भी सभी धर्म एक जैसा सम्मान और संवैधानिक संरक्षण प्राप्त करते हैं।
एक अन्य दृष्टिकोण के अनुसार भारत में धर्मनिरपेक्षता राज्य द्वारा संचालित होती है। अल्पसंख्यकों को शिकायत है कि राज्य को धर्म के मामलों में हस्तक्षेप नहीं करना चाहिये। तीन तलाक के मसले पर मुस्लिम पर्सनल लॉ बोर्ड का कहना है कि सामाजिक सुधारों के नाम पर निजी कानूनों में परिवर्तन नहीं किया जा सकता। जैन धर्मावलंबी भी अपनी संथारा प्रथा का बचाव उसके हज़ारों सालों से चले आने के आधार पर करते आए हैं। 
एक ओर अल्पसंख्यक यह सोचते हैं कि राज्य बहुसंख्यकों से प्रभावित होकर ही अल्पसंख्यकों के मामलों में दखल देता है, वहीं बहुसंख्यकों को यह संदेह होता है कि राज्य अल्पसंख्यकों का तुष्टिकरण कर रहा है। ऐसी प्रवृत्ति समुदायों में सांप्रदायिकता बढ़ाने का काम करती है। 
सांप्रदायिकता के लिये धर्मनिरपेक्षता को ज़िम्मेदार मानना बिल्कुल भी उचित नहीं है। यह सत्य है कि गहरी धार्मिकता से जुड़े लोगों को धार्मिक आधारों पर आसानी से गुमराह किया जा सकता है, परंतु ऐसे में धर्मनिरपेक्षता ही उस द्वेषपूर्ण भावना का शमन करने में सहायक सिद्ध हो सकती है।  धर्मनिरपेक्षता भारत के बहु-सांस्कृतिक समाज की एकता की आधारशिला है। यह न केवल एक संवैधानिक मूल्य है , बल्कि इसे प्रत्येक भारतीय की आत्मा और चरित्र का गुण होना चाहिये क्योंकि सांप्रदायिक सौहार्द्र स्थापित करना केवल राज्य की नहीं वरन् नागरिकों की भी ज़िम्मेदारी है।
विजयनगर राज्य की स्थापत्य कला को द्रविड़ कला कहा गया, परंतु इसकी वास्तुकला में कुछ भिन्न तत्त्व भी पाए जाते हैं। चर्चा करें।
उत्तर :
उत्तर की रूपरेखा- 
विजयनगर मंदिर कला की वे विशेषताएँ, जो उसे द्रविड़ कला से अलग करती हैं, लिखें।
विजयनगर कालीन कुछ मंदिरों के उदाहरण देकर निष्कर्ष लिखें। 
विजयनगर साम्राज्य कला की हर विधा का पोषक रहा है। संगीत, साहित्य व स्थापत्य सभी क्षेत्रों में इस शासन के दौरान उल्लेखनीय विकास हुआ। द्रविड़ कला के अंतर्गत गणना किये जाने के बावजूद यह कहा जा सकता है कि विजयनगर ने मंदिर वास्तुकला में कई नए तत्त्व जोड़े। इसे हम निम्नलिखित बिंदुओं के माध्यम से समझ सकते हैं-
विजयनगर दौर में एक नवीन मंडप चलन में आया, जिसे “कल्याण मंडप” कहा गया। 
मुख्य मंदिरों के साथ सहायक मंदिरों की एक श्रृंखला को भी जोड़ा गया, जिसे ‘अम्मनशिरीन’ कहा गया। 
विजयनगर के मंदिरों में इस्तेमाल हुए स्तंभ, संगीत का गुण रखते थे, इसलिये इन्हें संगीतात्मक स्तंभ भी कहा गया, जैसे- विजय विट्ठल मंदिर के स्तंभ।   
निर्माण क्षेत्र का आकार बढ़ाने और वृहद् सभागारों के निर्माण को संभव बनाने के लिये स्तंभों का प्रचुरता से प्रयोग किया गया। एक हज़ार स्तंभों वाले मंडपों का निर्माण विजयनगर मंदिर कला का आदर्श स्वरूप था। 
इन स्तंभों पर दान करने वाले जोड़े, राजा, रानी एवं विभिन्न आकार व माप के कल्पित पशु दर्शाए गए हैं।   
यहाँ वास्तुकलात्मक निर्माण अलंकृत हुआ तथा स्तंभों का निर्माण इस प्रकार किया गया कि वे आलंकारिक दिखते थे। 
यहाँ धर्मनिरपेक्ष भवनों में इंडो-इस्लामिक विशेषताएँ पाई गई हैं, जैसे- गुंबद एवं कमल का निर्माण।  
हंपी शहर के ध्वंसावशेषों में अभी भी विजयनगर के सौन्दर्य एवं कलात्मक तत्त्वों को देखा जा सकता है। विट्ठल एवं हजारा राम मंदिर, रघुनाथ मंदिर, संगमेश्वर मंदिर आदि विजयनगर मंदिर कला के प्रमुख उदाहरण हैं।
महासागरीय जल की लवणता को प्रभावित करने वाले कारक कौन-से हैं? विश्व में उच्च लवणता वाले क्षेत्रों का उल्लेख भी करें।
उत्तर :
लवणता समुद्री जल का महत्त्वपूर्ण गुण है। प्रकृति में उपस्थित जल के सभी रूपों में न्यूनाधिक लवणता पाई जाती है। महासागरीय लवणता का परिकलन 1000 ग्राम समुद्री जल में घुले नमक(ग्राम में) की मात्रा के द्वारा किया जाता है। 
महासागरीय जल की लवणता को प्रभावित करने वाले कारक –
महासागरों के सतही जल की लवणता मुख्यतः वाष्पीकरण की दर और वर्षण की मात्रा पर निर्भर करती है। 
तटवर्ती क्षेत्रों में समुद्री सतह के जल की लवणता विभिन्न नदियों द्वारा बहाकर लाए गए ताज़े जल द्वारा प्रभावित होती है। 
ध्रुवीय क्षेत्रों में महासागरीय लवणता बर्फ के जमने और पिघलने की प्रक्रिया के अनुसार परिवर्तित होती रहती है।
महासागरीय जलराशि के पवनों द्वारा स्थानांतरण से भी विभिन्न क्षेत्रों के मध्य लवणता में अंतर पाया जाता है।
महासागरीय धाराएँ भी लवणता को परिवर्तित करने में महत्त्वपूर्ण भूमिका निभाती हैं। 
महासागरीय लवणता, महासागरीय जल और उसके घनत्व के साथ अंतर्संबंधित होती है। जल के ताप या घनत्व में परिवर्तन जल की लवणता को प्रभावित करता है।
मृत सागर, टर्की की वॉन झील और अमेरिका की ग्रेट साल्ट झील विश्व में उच्च लवणता वाले क्षेत्र हैं। महासागरीय जल की लवणता मछलियों और अन्य समुद्री संसाधनों के वितरण को प्रभावित करती है।
भारत छोड़ो आंदोलन, भारतीय जनता द्वारा स्वतंत्रता प्राप्ति के लिये ब्रिटिश सत्ता के विरुद्ध किया गया आखिरी बड़ा सामूहिक संघर्ष था। किन कारणों से यह संघर्ष अपरिहार्य हो गया था? चर्चा करें।
उत्तर :
उत्तर की रूपरेखा-
1942 की राजनीतिक गतिविधियों का संक्षिप्त में विवरण दें। 
भारत छोड़ो आंदोलन की अपरिहार्यता के पीछे तर्कों को बिंदुवार लिखें।
निष्कर्ष
क्रिप्स प्रस्तावों को भारतीयों द्वारा नकारे जाने और क्रिप्स मिशन के वापस लौटने के बाद कांग्रेस कार्य समिति ने एक प्रस्ताव पारित कर अंग्रेज़ों को भारत छोड़ने के लिये कह दिया। द्वितीय विश्व युद्ध की आड़ लेकर सरकार ने अपने आपको सख्त-से-सख्त कानूनों से सुरक्षित कर लिया था और शांतिपूर्ण गतिविधियों को भी प्रतिबंधित कर दिया था। स्थितियां अत्यंत विकट हो चुकी थीं और भारत के राष्ट्रीय नेतृत्व को भी यह पता था कि उस समय विद्रोह का नतीजा जनता के कठोर दमन के रूप में आएगा। परंतु फिर भी यह संघर्ष छेड़ा गया। इस संघर्ष के अपरिहार्य हो जाने के निम्नलिखित कारण थे-
संवैधानिक गतिरोधों को हल करने में क्रिप्स मिशन असफल हो गया था और यह स्पष्ट हो गया था कि ब्रिटिश सरकार भारतीयों के साथ किसी सम्मानजनक समझौते के लिये तैयार नहीं है।
युद्ध के कारण रोज़मर्रा की आवश्यक वस्तुओं के अभाव के चलते मूल्यों में बेतहाशा वृद्धि के कारण सरकार के प्रति जनता में तीव्र आक्रोश था। जापानी आक्रमण के भय से ब्रिटिश सरकार ने उड़ीसा, बंगाल व असम में दमनकारी भू-नीति का इस्तेमाल किया। 
दक्षिण-पूर्वी एशिया में ब्रिटेन की हार के कारण असंतोष व्यक्त करने की भारतीयों की इच्छाशक्ति जागृत हो गई। ब्रिटिश सत्ता में उनकी आस्था समाप्त हो गई और सत्ता के स्थायित्व के प्रति उनके मन में संदेह पैदा हो गया। फलस्वरूप जनता डाकघरों और बैंकों से अपने रुपए निकालने लगी।
बर्मा और मलाया को खाली करवाने के तरीकों से भी जनता में काफी क्षोभ व्याप्त था। भारतीयों को लगने लगा था कि अगर जापान ने आक्रमण किया तो अंग्रेज़ यहाँ भी इसी प्रकार विश्वासघात करेंगे।
लोगों में निराशा फैल रही थी और यह आशंका पैदा हो गई थी कि यदि जापानी आक्रमण हुआ तो जनता हताशा के चलते प्रतिरोध ही न करे, अतः यह समय राष्ट्रीय नेताओं को एक बड़ा संघर्ष शुरू करने के लिये उचित लगा। 
भारत छोड़ो आंदोलन भारत के लिये एक युगांतरकारी आंदोलन था, क्योंकि इसने भारत की भावी राजनीति की आधारशिला रखी। “करो या मरो” नारे के साथ ग्वालिया टैंक मैदान से गांधी जी ने अपने ऐतिहासिक भाषण में कहा कि- “जब भी सत्ता मिलेगी, भारत के लोगों को मिलेगी और तब जनता ही तय करेगी कि इसे किसके हाथों में सौंपा जाना है।” सही मायनों में भारत छोड़ो आंदोलन में ही आज़ादी की लड़ाई का नेतृत्व “हम भारत के लोगों” को प्राप्त हुआ।
मुगलकाल में धार्मिक विचारों की मुख्य प्रवृत्तियाँ क्या थीं? उनसे भावनात्मक एकीकरण की प्रक्रिया किस प्रकार प्रभावित हुई?
उत्तर :
बाबर द्वारा पानीपत की विजय के पश्चात् उसने भारत में मुगल साम्राज्य की नींव रखी। इस काल में निम्नलिखित धार्मिक प्रवृत्तियाँ प्रचलित थीं-
बाबर एक सुन्नी मुसलमान था लेकिन उसने अपनी धार्मिक मान्यताओं को कभी भी अपनी जनता पर नहीं थोपा और धार्मिक सहिष्णु ही बना रहा।
हुमायूँ भी अपने पिता की तरह धार्मिक सहिष्णु ही बना रहा, अंतर केवल इतना था कि जहाँ बाबर स्वयं को सुन्नी कहता था, वहीं हुमायूँ ने खुद को शिया संप्रदाय से संबद्ध बताया। 
हुमायूँ के बाद अकबर ने गद्दी संभाली, यह सभी मुगल शासकों में धार्मिक से सबसे अधिक सहिष्णु था। इनकी धार्मिक सहिष्णुता ने मुगल साम्राज्य को शांति और समृद्धि की नई ऊंचाइयों तक पहुँचाया। अकबर ने धार्मिक एकता को स्थापित करने के लिये ‘तौहीद-ए-इलाही’ की स्थापना की।
हालाँकि उत्तरवर्ती मुगलकाल में आंशिक रूप से कुछ घटनाओं से मुगलकाल की सहिष्णुता की प्रवृत्तियों को प्रश्नगत भी किया है।
इन धार्मिक प्रवृत्तियों के साथ-साथ सोलहवीं-सत्रहवीं शताब्दी में भक्ति आंदोलन भी जोरो पर चल रहा था। इसके अतिरिक्त पंजाब में सिख धर्म और महाराष्ट्र में महाराष्ट्र धर्म का विकास भी इसी काल में हुआ। सिखों द्वारा ध्यान और विद्या की परंपरा को जारी रखा गया जबकि महाराष्ट्र में तुकाराम के नेतृत्व में विष्णु के विठोवा रूप की उपासना लोकप्रिय हुई।
भावनात्मक एकीकरण की प्रक्रिया पर प्रभाव

मुगलकाल में भावनात्मक एकीकरण की प्रक्रिया उसी सीमा तक प्रभावित हुई जिस सीमा तक वह राजगद्दी हथियाने या व्यक्तिगत संघर्षो तक सीमित रहा। जहाँगीर द्वारा सिखों के पाँचवें गुरु अर्जुनदेव की गिरफ्तारी ने मुगलों और सिखों के बीच संघर्ष को बढ़ाया। ध्यातव्य है कि जहाँगीर का आरोप था कि उसने खुसरो के विद्रोह में पैसे और प्रार्थना से उसकी मदद की थी। सिख गुरु हरगोविंद से भी जहाँगीर का मिलाजुला संबंध रहा। इस तरह ये टकराव मामूली प्रकृति के ही थे जिसने कभी भी सांप्रदायिक स्वरूप नहीं धारण किया।
यद्यपि शाहजहाँ ने अपने शासनकाल में मंदिरों को तोड़कर रूढ़िवादिता का परिचय दिया, फिर भी उसका दृष्टिकोण संकीर्ण नहीं था। वह अपने शासन के अंतिम समय में अपने ज्येष्ठ पुत्र दारा से काफी प्रभावित हुआ, जिसने काशी के पंडितों की सहायता से गीता का फारसी अनुवाद कराया।
औरंगज़ेब के शासनकाल में रुढ़िवादी प्रवृत्ति और संकीर्ण दृष्टिकोण की प्रतिष्ठा में वृद्धि हुई फिर भी यह प्रभाव राजनीतिक लड़ाइयों तक ही सीमित रही और अंततः उदार विचारधारों ने अपना प्रभाव पुनः जमाया।

इस तरह यह कहा जा सकता है कि मुगलकाल में धार्मिक-वैचारिक भिन्नता के वाबजूद भावनात्मक एकीकरण की प्रक्रिया पूर्णतः बाधित नहीं हुई।
यूरोप के अधिकांश क्षेत्र पर नियंत्रण तथा कई पड़ोसी राज्यों के समर्थन के बावजूद नेपोलियन अपनी विजयों और उपलब्धियों को स्थायित्व नहीं प्रदान कर पाया। चर्चा करें।
उत्तर :
उत्तर की रूपरेखा –
नेपोलियन के यूरोप में प्रभाव का संक्षिप्त वर्णन।
उसके पतन के कारणों का बिंदुवार विश्लेषण।
निष्कर्ष
नेपोलियन एक महान योद्धा था। डायरेक्टरी के शासन के दौरान ही उसका उत्कर्ष प्रारंभ हो चुका था। बाल्कन प्रायद्वीप को छोड़कर यूरोप की पूरी भूमि पर उसका प्रभाव था।  स्पेन, इटली , जर्मनी का राईन संघ आदि नेपोलियन पर आश्रित राज्य थे तथा इनके शासकों की नियुक्ति वह स्वयं करता था। ऑस्ट्रिया, प्रशा व रूस नेपोलियन का समर्थन करने वाले राज्य थे। इसके बाद भी नेपोलियन अपने प्रभाव और उपलब्धियों को स्थायित्व नहीं दे सका। 1807 के बाद कई मोर्चों पर मिली विफलता ने उसे पतन की कगार पर लाकर खड़ा कर दिया, लेकिन उसकी विफलता का कारण केवल सैनिक पराजय नहीं थी। नेपोलियन के पतन के कुछ अन्य कारण भी थे, जो कि इस प्रकार हैं- 
अपने अधिनायकवाद के चलते उसने राज्य की स्वतंत्रता को बाधित किया। उसने अखबारों पर प्रतिबंध लगा दिया था, उनमें सरकार द्वारा अनुमति प्राप्त अंश ही छापे जा सकते थे। अखबारों में राज्य की किसी भी प्रकार की आलोचना करना संभव नहीं था। सम्राट बनने के बाद उसने अपने योग्य सलाहकारों से परामर्श लेना भी बंद कर दिया था।
अपने जीवनकाल में लगभग 40 युद्ध लड़ने वाले नेपोलियन को अधिकांश में विजय भी प्राप्त हुई। इसके बाद वह विश्व-विजेता बनने का स्वप्न देखने लगा। उसने विभिन युद्धों में अपने लाखों सैनिकों का बलिदान कर दिया। सैनिकों की कमी के चलते उसे कम उम्र के किशोरों को भी सेना में भर्ती करना पड़ा। वाटरलू की लड़ाई में उसके सैनिकों की औसत आयु मात्र 16 वर्ष थी। नेपोलियन की सेना इन युद्धों से थक चुकी थी और उसकी बढ़ी हुई सैन्य आवश्यकताओं को पूरा करना संभव नहीं था।
नेपोलियन द्वारा नियंत्रित व विजित प्रदेशों में राष्ट्रवाद की भावना के विकास ने उसके पतन में महत्त्वपूर्ण भूमिका निभाई। उसने जनता पर अनावश्यक कर थोपे, इससे स्पेन,पुर्तगाल,ऑस्ट्रिया व रूस के लोग राष्ट्रीय भावना से उत्प्रेरित होकर नेपोलियन के विरोधी हो गए। प्रबल राष्ट्रीय विरोध के समक्ष नेपोलियन की शक्ति क्षीण होने लगी।
इंग्लैंड को परास्त करने के लिये उसने आर्थिक युद्ध का सहारा लिया तथा इंग्लैंड का व्यापारिक बहिष्कार किया। इसके चलते फ्राँस और यूरोप के अन्य देशों की आर्थिक स्थिति पर बुरा प्रभाव पड़ा। वस्तुओं के अभाव में जनता का साधारण वर्ग भी नेपोलियन का विरोधी बन गया। इस प्रकार नेपोलियन की महाद्वीपीय नीति असफल साबित हुई।
स्पेन के खिलाफ प्रायद्वीपीय युद्ध तथा रूस के विरुद्ध अभियान भी नेपोलियन के लिये आत्मघाती साबित हुआ। इन युद्धों ने फ्राँस की सेना की कमज़ोरियों को यूरोप के अन्य राष्ट्रों के समक्ष उजागर कर दिया था। 
नेपोलियन के पतन का एक प्रमुख कारण फ्राँस की नौसेना का दुर्बल होना भी था। इंग्लैंड उस समय सर्वश्रेष्ठ नौसैनिक शक्ति था। इंग्लैंड के जहाज़ी बेड़ों से नेपोलियन को दो बार पराजय का मुँह देखना पड़ा। 
उसने विभिन राज्यों के शासकों के रूप में अपने सगे-संबंधियों की नियुक्ति कर उन्हें बहुत लाभ पहुँचाया, परंतु उनमें से किसी ने भी संकट के वक्त नेपोलियन का साथ नहीं दिया। 
इस प्रकार स्पष्ट है कि नेपोलियन के पतन के कई कारण हैं। अपने पतन के लिये वह स्वयं ज़िम्मेदार था। नेपोलियन ने युद्धों द्वारा ही अपने साम्राज्य का निर्माण किया था और युद्धों ने ही उसका पतन कर दिया।
क्षेत्रवाद से आप क्या समझते हैं ? यह किन तरीकों से व्यक्त किया जाता है? भारत में क्षेत्रवाद के विविध आधारों पर चर्चा करें।
उत्तर :
उत्तर की रूपरेखा – 
क्षेत्रवाद की परिभाषा। 
इसे व्यक्त करने के तरीके।
भारत में क्षेत्रवाद के आधारों पर चर्चा।
संक्षिप्त रूप में क्षेत्रवाद का प्रभाव और समाधान।
क्षेत्रवाद एक विचारधारा है जो किसी ऐसे क्षेत्र से सबंधित होती है जो धार्मिक, आर्थिक, सामाजिक या सांस्कृतिक कारणों से अपने पृथक अस्तित्व के लिये जाग्रत है और अपनी पृथकता को बनाए रखने का प्रयास करता रहता है।
क्षेत्रवाद मुख्यतः चार तरीकों से व्यक्त किया जाता है-
किसी क्षेत्र द्वारा भारतीय संघ से संबंध विच्छेद करने की मांग द्वारा ।
एक निश्चित क्षेत्र को पृथक राज्य बनाने की मांग द्वारा । 
किसी क्षेत्र को पूर्ण राज्य का दर्जा देने की मांग द्वारा। 
अंतर्राज्यीय मसलों में अपने पक्ष में समाधान पाने की मांग द्वारा, जैसे- प्राकृतिक संसाधनों पर अधिकार आदि।  
भारत में क्षेत्रवाद के आधार –
भाषाई पहचान – स्वतंत्रता प्राप्ति के बाद भाषाई आधार पर राज्यों का निर्माण समुदायों द्वारा अपनी अलग भाषाई पहचान स्थापित करने की मांग के चलते किया गया था। 
असंतुलित विकास- भारत में राज्यों के बीच और राज्यों के अंदर भी विकास-प्रक्रिया में विषमता विद्यमान है। एक ओर जहाँ रोज़गार की तलाश में मुंबई आए उत्तर प्रदेश, बिहार के कामगारों को मराठी क्षेत्रवाद का सामना करना पड़ता है, वहीं महाराष्ट्र के अन्य इलाकों से कम विकसित होने के कारण ही विदर्भ में अलग राज्य की मांग उठती रहती है।
ऐतिहासिक दावे- इतिहास क्षेत्रों की पहचान निर्धारित करने में विशेष भूमिका निभाता है। वर्तमान में पूर्वोत्तर में नए राज्य “नगालिम” या ग्रेटर नागालैंड की मांग ऐसे ही ऐतिहासिक दावे पर आधारित है। 
नृजातीय पहचान – विभिन्न जनजातीय समूहों द्वारा अपनी नृजातीय पहचान को सुरक्षित बनाए रखने के प्रयास भी क्षेत्रवाद का कारण बनते हैं, जैसे- बोडोलैंड और झारखण्ड का आंदोलन।
धार्मिक पहचान – पृथक खालिस्तान की मांग अपनी धार्मिक पहचान को आधार बनाकर ही की जाती रही है।
स्थानीय और क्षेत्रीय राजनेताओं की स्वार्थपरक राजनीति ने भी क्षेत्रवाद को पनपने में मदद की है।   
आज भारत में विभिन्न आधारों पर कई नए राज्यों के गठन की मांग की जा रही है, जैसे- गोरखालैंड, हरित प्रदेश, पूर्वांचल, बुंदेलखंड, मिथिलांचल आदि। इसके साथ ही भारत के कई प्रदेशों में दूसरे राज्यों से आए लोगों से मार-पीट व अमर्यादित व्यवहार क्षेत्रवादी मानसिकता का ही परिणाम है। यह भारत की एकता और अखंडता के लिये घातक है। सरकारों को क्षेत्रवाद के स्वरूप को समझना होगा। यदि ये विकास की मांग तक सीमित है तो यह उचित है, परंतु यदि क्षेत्रीय टकराव को बढ़ावा देने वाला है तो इसे रोकने के प्रयास किये जाने चाहिये। वर्तमान में क्षेत्रवाद संसाधनों पर अधिकार करने और विकास की लालसा के कारण अधिक पनपता दिखाई दे रहा है। इसका एक ही उपाय है कि विकास योजनाओं का विस्तार सुदूर तक हो। समविकासवाद ही क्षेत्रवाद का सही उत्तर हो सकता है।
सामाजिक सुधारों के समृद्ध इतिहास और समानता के सिद्धांत से युक्त संविधान वाले भारत में आज भी रंग व नस्लीय भेद-भाव वाली मानसिकता जीवित है। उदाहरणों सहित टिप्पणी करें।
उत्तर :
ऑस्ट्रेलिया, अमेरिका या विश्व के किसी भी कोने में भारतीयों के साथ होने वाले दुर्व्यवहार पर देश हमेशा से एक साथ तीखी प्रतिक्रिया देता आया है, परंतु देश के भीतर होने वाली रंगभेद व नस्लीय भेद-भाव की घटनाओं पर अक्सर हम सामूहिक चुप्पी साध लेते हैं। चिंता की बात यह है कि चर्चा में आने वाले नस्लीय भेद-भाव के ज़्यादातर मामले देश की राजधानी दिल्ली से संबंधित होते हैं। 
भारत में रंग, क्षेत्र, वेशभूषा, नस्ल आदि के आधार पर भेदभाव वाली मानसिकता आज भी विद्यमान है, इसके कुछ प्रमाण इस प्रकार हैं –
देश के हिंदी भाषी क्षेत्रों विशेषकर दिल्ली में पूर्वोत्तर राज्यों के लोगों के लिये अपमानजनक शब्दों का प्रयोग आम बात है। यह बात और भी गंभीर तब हो जाती है, जब ऐसा नस्लभेदी व्यवहार मिज़ोरम के मुख्यमंत्री लाल थनहवला और असम से आने वाले अंतर्राष्ट्रीय मुक्केबाज़ शिव थापा के साथ भी किया जाए। 
दिल्ली में अरुणाचल के छात्र नीडो तानिया की मृत्यु नस्लवाद की मानसिकता से ग्रस्त कुछ लोगों द्वारा की गई मार-पीट के कारण हो गई थी। 
गौर वर्ण को लेकर भी हमारे समाज में एक विशेष प्रकार का आकर्षण है। अखबारों के वैवाहिकी विज्ञापन केवल सुंदर गौर वर्ण कन्या की खोज करते दिखाई पड़ते हैं। 
टी.वी. पर सौन्दर्य प्रसाधन के विज्ञापन तो एक कदम और आगे हैं। इन्होंने गोरे रंग को सीधे सफलता से जोड़ दिया है। इनके विज्ञापनों में सांवले रंग वाली युवती जैसे ही इनका उत्पाद इस्तेमाल करती है, अगले ही दृश्य में वह अपने लक्ष्य को प्राप्त करती दिखाई पड़ती है। 
बिहार और उत्तर प्रदेश के लोगों के साथ मुंबई में किया जाने वाला व्यवहार हो या संता-बंता के नाम पर सरदारों पर बनने वाले जोक्स हों, सभी में न्यूनाधिक नस्लभेद वाली मानसिकता शामिल है।
भारत में नस्लीय व रंगभेद के खिलाफ विरोध भले ही प्रभावी न रहा हो, परंतु इसने कुछ समय के लिये विमर्श में जगह तो पाई है। जब अभिनेत्री कंगना रनौत गोरा रंग देने वाली फेस-क्रीम का विज्ञापन लेने से मना कर देती हैं या नंदिता दास “फेयर इज़ लवली” वाली मानसिकता के विरुद्ध “डार्क इज़ ब्यूटीफुल” अभियान का समर्थन करती हैं तो रंगभेद के खिलाफ मुहिम को स्वतः ही आवाज़ मिल जाती है।

भारत गांधी का देश है, जिन्होंने दक्षिण अफ्रीका में रंग के आधार पर हुए अपमान के कारण नस्लीय घृणा के विरुद्ध आंदोलन छेड़ा था। भारत में द्रविड़, मंगोल, आर्य आदि नस्लों के लोग सदियों से साथ रहते आए हैं। रंग, क्षेत्र, नस्ल, वेशभूषा आदि के आधार पर होने वाला भेदभाव भारत की अनेकता में एकता की भावना को कलंकित करता है। यह संविधान में निहित समानता की भावना पर आघात पहुँचाता है।
आधुनिक दासता (Modern Slavery) क्या है? वैश्विक दासता सूचकांक में भारत की स्थिति को बताते हुए आधुनिक दासता के नियंत्रण हेतु प्रभावी उपायों की चर्चा करें।
उत्तर :
आधुनिक दासता से संबंधित वैश्विक दासता सूचकांक जारी करने वाली संस्था ‘वाक फ्री फाउंडेशन’ के अनुसार आधुनिक गुलामी या दासता उन स्थितियों को संदर्भित करती है जहाँ किसी व्यक्ति ने अन्य व्यक्ति की स्वतंत्रता को हड़प लिया है। इसके अंतर्गत किसी व्यक्ति की किसी कार्य को करने या न करने की स्वतंत्रता भी समाप्त हो जाती है, ताकि उसका शोषण किया जा सके। यहाँ धमकी,हिंसा, बलात्कार और धोखे से व्यक्ति की स्वतंत्रता पर चोट की जाती है। इसका विशुद्ध परिणाम यह होता है कि व्यक्ति परिस्थिति से न तो मना कर सकता है और न ही उसे छोड़ सकता है।

भारत में आधुनिक दासता कई रूपों में प्रचलित है, जैसे- बंधुआ मज़दूरी, घरेलू नौकर, आर्थिक उपार्जन के लिये वेश्यावृत्ति, बलात् भिक्षावृत्ति, जबरन विवाह के अतिरिक्त नक्सलवादी व उग्रवादी के रूप में सशस्त्र सेवाओं में जबरन भर्ती आदि।
भारत की स्थिति 
वाक फ्री फाउंडेशन द्वारा वर्ष 2016 में 167 देशों के लिये जारी सूचकांक में भारत को क्रमशः उत्तर कोरिया, उज़्बेकिस्तान और कम्बोडिया के बाद चौथा स्थान प्राप्त हुआ। आधुनिक दासता से ग्रसित कुल आबादी के दृष्टिकोण से 18 मिलियन से अधिक लोग भारत में रहते हैं। यह संख्या विश्व के अन्य देशों के मुकाबले सर्वाधिक है। इस पीड़ित आबादी में भी लगभग प्रत्येक 100 में से 51 ऐसे हैं जो अत्यधिक सुभेद्य हैं।
आधुनिक दासता को रोकने के उपाय
भारत में आधुनिक दासता के कारणों में गरीबी सबसे प्रमुख है। आँकड़ों के अनुसार भारत में लगभग 21 प्रतिशत आबादी गरीबी रेखा से नीचे जीवन गुजार रही है। इस तरह गरीबी निवारण कार्यक्रमों का सुदृढ़ संचालन हो तो इसे काफी हद तक कम किया जा सकता है।
बंधुआ मज़दूरी व बाल मज़दूरी को रोकने के लिये बनाए गए कानूनों का सख्ती से पालन करना होगा।
नक्सल प्रभावित क्षेत्रो में विकास गतिविधियों को बढ़ावा देकर बच्चों व महिलाओं की सशस्त्र सेनाओं में जबरन भर्ती को रोका जा सकता है।
गरीबी, गहरी सामाजिक विषमता जैसे- लिंग भेद, जातिगत भेदभाव, धार्मिक भेदभाव आदि के साथ मज़दूर आधारित अर्थव्यवस्था का अनौपचारिक होना सुभेद्यता और आधुनिक दासता की घटना को सकारात्मक रूप से प्रभावित करता है। इस तरह अनौपचारिक क्षेत्र को व्यवस्थित ढाँचे में लाकर आधुनिक गुलामी से मुक्ति की राह आसान हो सकती है। 
उल्लेखनीय है कि भारत ‘ट्रिपल ट्रांजिशन’ के दौर से गुजर रहा है, जहाँ राजनीतिक व सामाजिक बदलाव आर्थिक गतिविधियों से प्रभावित हो रहे हैं। ऐसे में लक्ष्य आधारित सामाजिक सुरक्षा कार्यक्रमों, जैसे- शिक्षा, स्वास्थ्य, नागरिक सुरक्षा के साथ प्रतिषेधात्मक कानूनों को लागू कर आधुनिक गुलामी की ज़ंजीरों को तोड़ा जा सकता है।